Zagreb, 9. listopada 2017.g.

Povjerenstvo za odlučivanje o sukobu interesa (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ante Vranješa, člana Uprave trgovačkog društva JADROLINIJA d.d.,** za davanjem mišljenja Povjerenstva**,** na 195. sjednici, održanoj 9. listopada 2017.g., daje sljedeće:

**MIŠLJENJE**

**Dužnosnik Ante Vranješ, član Uprave trgovačkog društva JADROLINIJA d.d., ne može tijekom obnašanja navedene dužnosti, kao niti u daljnjem razdoblju od dvanaest mjeseci od dana prestanka obnašanja navedene dužnosti biti član nadzornih odbora trgovačkih društava pa tako niti član Nadzornog odbora trgovačkog društva NOVI LIST d.d. iz Rijeke.**

Obrazloženje

Zahtjev za davanjem mišljenja Povjerenstva podnio je Ante Vranješ, član Uprave trgovačkog društva JADROLINIJA d.d. U knjigama ulazne pošte zahtjev je zaprimljen 27. rujna 2017.g. pod poslovnim brojem 711-U-6079-M-205/17-01-4, povodom kojeg se vodi predmet broj M-205/17.

Člankom 3. stavkom 1. podstavkom 41. ZSSI-a, propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona. S obzirom da je trgovačko društvo JADROLINIJA d.d., sukladno podacima Registra državne imovine, u cijelosti u vlasništvu Republike Hrvatske, povodom obnašanja dužnosti člana Uprave trgovačkog društva JADROLINIJA d.d., Ante Vranješ je kao dužnosnik obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da je 11. rujna 2017.g. stupio na dužnost član Uprave trgovačkog društva JADROLINIJA d.d., koje je u vlasništvu Republike Hrvatske te da je od 10. kolovoza 2016.g. član Nadzornog odbora trgovačkog društva NOVI LIST d.d. iz Rijeke.

Dužnosnik od Povjerenstva traži mišljenje može li uz obnašanje dužnosti člana Uprave trgovačkog društva u većinskom državnom vlasništvu obavljati funkciju člana Nadzornog odbora u trgovačkom društvu NOVI LIST d.d.

Uvidom u izvadak iz sudskog registra Trgovačkog suda u Rijeci, utvrđeno je da je pod matičnim brojem subjekta 040000340 upisano trgovačko društvo NOVI LIST novinsko nakladničko dioničko društvo (skraćeni naziv tvrtke: NOVI LIST d.d.), OIB: 44110106406 sa sjedištem na adresi Rijeka, Zvonimirova 20/a. Dužnosnik Ante Vranješ upisan je kao jedan od pet članova Nadzornog odbora, na temelju odluke od 10. kolovoza 2016.g.

Člankom 14. stavkom 1. ZSSI-a propisano je da dužnosnici, ne mogu biti članovi upravnih tijela i nadzornih odbora trgovačkih društava.

Člankom 20. stavkom 3. ZSSI-a propisano je da članak 14. ZSSI-a obvezuje dužnosnike u razdoblju od stupanja na dužnost te u daljnjem razdoblju od dvanaest mjeseci od dana prestanka obnašanja dužnosti.

Povjerenstvo naglašava da članak 14. niti druge odredbe ZSSI-a ne predviđaju nikakvu iznimku od navedene zabrane članstva u nadzornim odborima trgovačkih društava.

Slijedom navedenog, dužnosnik Ante Vranješ ne može za vrijeme obnašanja dužnosti člana Uprave trgovačkog društva JADROLINIJA d.d., kao niti u daljnjem razdoblju od dvanaest mjeseci od dana prestanka obnašanja navedene dužnosti biti član nadzornih odbora trgovačkih društava pa tako niti član Nadzornog odbora trgovačkog društva NOVI LIST d.d. iz Rijeke.

Povjerenstvo ukazuje da su, sukladno članku 6. stavku 4. ZSSI-a, dužnosnici nakon izbora ili imenovanja na javnu dužnost dužni urediti svoje privatne poslove kako bi se spriječio predvidljivi sukob interesa, odnosno dužni su bez odgode pristupiti razrješavanju situacija koje predstavljaju povredu odredbi ZSSI-a. Ukoliko dužnosnici propuste otkloniti situaciju koja predstavlja moguću povredu odredbi ZSSI-a, Povjerenstvo može protiv dužnosnika pokrenuti postupak sukoba interesa.

PREDSJEDNICA POVJERENSTVA

Dalija Orešković, dipl.iur.

Dostaviti:

1. Dužnosnik Ante Vranješ, elektroničkom dostavom
2. Objava na internetskoj stranici Povjerenstva
3. Pismohrana